****

|  |  |  |
| --- | --- | --- |
| **ΜΑΘΗΜΑ** | ΙΣΤΟΡΙΑ  ΠΡΟΣΑΝΑΤΟΛΙΣΜΟΥ | **ΣΤΟΙΧΕΙΑ ΜΑΘΗΤΗ** |
| **ΤΑΞΗ** | Γ΄ ΛΥΚΕΙΟΥ | **ΟΝΟΜ/ΜΟ:** |
| **ΗΜΕΡ/ΝΙΑ** | ΣΑΒΒΑΤΟ 1/12/18 | **ΒΑΘΜΟΣ:**\_\_\_\_\_\_/100, \_\_\_\_\_\_/20 |
| **ΚΑΘ/ΤΗΣ** | ΤΣΑΜΠΗΣ ΓΙΩΡΓΟΣ |

**ΟΜΑΔΑ Α΄**

**Α1.** Να προσδιορίσετε το περιεχόμενο των παρακάτω όρων:

**α.** ΔΟΕ

**β.** Αγροτική μεταρρύθμιση

**γ.** Διχοτόμηση του χαρτονομίσματος

**15 Μονάδες**

**Α2.1.** Nα προσδιορίσετε αν το περιεχόμενο των ακόλουθων προτάσεων είναι σωστά ή λάθος, γράφοντας στο τετράδιο σας την ένδειξη Σωστό ή Λάθος δίπλα στο γράμμα που αντιστοιχεί στην κάθε πρόταση.

Η υλοποίηση των προγραμμάτων κατασκευής σιδηροδρομικού δικτύου συνάντησε δυσκολίες επειδή:

**α.** δεν υπήρξε κυβερνητικό ενδιαφέρον

**β.** δεν υπήρχαν διεθνείς σιδηροδρομικοί άξονες, ώστε η χώρα να συνδεθεί με αυτούς.

**γ.** το ελληνικό κράτος δεν μπορούσε να εξοικονομήσει τα απαραίτητα κεφάλαια.

**δ.** οι θαλάσσιες μεταφορές περιόριζαν την αποδοτικότητα του σιδηροδρομικού δικτύου.

**ε.** το ενδιαφέρον των ξένων επενδυτών ήταν πολύ μικρό

**στ.** οι ανάγκες του εμπορίου δεν απαιτούσαν τη δημιουργία σιδηροδρομικού δικτύου

**ζ.** υπήρχε ήδη στη χώρα αξιόπιστο χερσαίο συγκοινωνιακό δίκτυο

**7 Μονάδες**

**Α2.2.** Να αντιστοιχήσετε τα γεγονότα της **στήλης Β** με τη χρονολογία την οποία πραγματοποιήθηκαν από τη **στήλη Α** (για δύο γεγονότα δεν αντιστοιχεί σωστή χρονολογία) γράφοντας στο τετράδιο σας το γράμμα και δίπλα τον αριθμό που αντιστοιχεί στη σωστή απάντηση:

|  |  |
| --- | --- |
| **Στήλη Α** | **Στήλη Β** |
| **α.** 1856  **β.** 1866 - 69  **γ.**  1893  **δ.** 1897  **ε.** 1909  **στ.** 1910 | 1. Τανζιμάτ 2. Ελληνοτουρκικός πόλεμος 3. Κρητικές επαναστάσεις 4. Ολοκλήρωση σιδηροδρομικού δικτύου 5. Ίδρυση ΓΣΕΕ 6. Κιλελέρ 7. Πτώχευση 8. Ολοκλήρωση αγροτικής μεταρρύθμισης |

**6 Μονάδες**

**Α3.** Τι γνωρίζετε για το δανεισμό της χώρας τη δεκαετία του 1960 και για τις προσπάθειες προσέλκυσης ομογενών κατά την ίδια περίοδο;

**12 Μονάδες**

**Α4.** Ποιος ολοκλήρωσε την αγροτική μεταρρύθμιση στη χώρα και με ποια αποτελέσματα;

**10 Μονάδες**

**ΟΜΑΔΑ Β΄**

**Β.1.** Αντλώντας πληροφορίες από τα παρακάτω παραθέματα και αξιοποιώντας τις σχολικές σας γνώσεις να παρουσιάσετε την εξέλιξη του εργατικού κινήματος στην Ελλάδα από τα πρώτα του βήματα μέχρι το τέλος των Βαλκανικών πολέμων

**25 Μονάδες**

**Κείμενο 1**

Υπάρχουν για τους εργοδότες και άλλες πηγές εργατικού δυναμικού εκτός από την εσωτερική αγορά. Εκατοντάδες ισπανοί και ιταλοί μεταλλωρύχοι δουλεύουν στο Λαύριο. και γενικότερα, στην Ελλάδα του 19ου αιώνα, οι αλλοδαποί εργάτες είναι ενδημικό φαινόμενο: σε όλα σχεδόν τα δημόσια έργα και σε πολλές βιομηχανίες εργάζονται Αλβανοί, Αρμένιοι, Ιταλοί. Έτσι, καθώς η ελληνική αγορά εργασίας πάσχει από χρόνια στενότητα, καθώς δεν υπάρχουν στην χώρα δεξαμενές εργατικού δυναμικού, οι επιχειρηματικές τάξεις αντλούν από την παγκόσμια δεξαμενή με ικανοποιητικούς όρους.

**Γ. Β. Δερτιλής, Ιστορία του Ελληνικού Κράτους 1830 – 1920, τ.Α΄, σ.σ. 347**

**Kείμενο 2**

Οἱ βαλκανικοὶ πόλεμοι μὲ τὴν ἐπιστράτευσιν εἶχον νεκρώσει πᾶσαν σοσιαλιστικὴν ζύμωσιν εἰς τὴν Παλαιὰν Ἑλλάδα. Ἡ ἐπιστράτευσις, ὁ στρατιωτικὸς νόμος καὶ αἱ ἐθνικαὶ νίκαι μετέβαλον τὴν κατάστασιν. Ἀλλὰ συγχρόνως οἱ πόλεμοι ἤνοιξαν νέους καὶ ἀνελπίστους ὁρίζοντας καπιταλιστικῆς ἀναπτύξεως διὰ τὴν μικρὰν ἄλλοτε Ἑλλάδα. Καὶ μαζὶ μὲ τὴν ἀνάπτυξιν τῆς βιομηχανίας, τῆς ναυτιλίας καὶ τοῦ ἐμπορίου, τῆς μεταφορᾶς καὶ τῆς συγκοινωνίας, ἀναπτύσσεται καὶ ἡ ἐργατικὴ τάξις

**Α. Μπεναρόγιας, Ἡ πρώτη σταδιοδρομία τοῦ ἑλληνικοῦ προλεταριάτου,**

**ἐπιμ. Α. Ἐλεφάντη, Αθήνα: «Κομμούνα», 1986, σσ. 86, 110.**

**Κείμενο 3**

Η Σοσιαλιστική Εργατική Ομοσπονδία Θεσσαλονίκης ξεκίνησε από τη μικρή πολιτική λέσχη που ίδρυσε ο Αβραάμ Μπεναρόγιας μαζί με λίγους συνεργάτες του κατά τη διάρκεια της επανάστασης των Νεοτούρκων, τον Ιούνιο του 1908, η μικρή σοσιαλιστική αυτή ομάδα αναδιοργανώθηκε και ονομάστηκε Σοσιαλιστική Εργατική Ομοσπονδία Θεσσαλονίκης, οργάνωση αποκλειστικά εβραϊκή. Ο Μπεναρόγιας και οι συνεργάτες του έλπιζαν να διευρύνουν την Φεντερασιόν επί ομοσπονδιακής βάσεως, έτσι ώστε να περιλάβει στους κόλπους της σοσιαλιστές όλων των εθνικοτήτων. Ωστόσο οι διαφορές ανάμεσα στις διάφορες εθνικές ομάδες και η έντονη εχθρότητα που επικρατούσε ανάμεσα στις σοσιαλιστικές οργανώσεις εμπόδισε μια τέτοια

συνεργασία. Παρ’ όλα αυτά, τα πρώτα χρόνια η Φεντερασιόν ανέπτυξε αξιόλογη δραστηριότητα οργανώνοντας τους εργάτες της Μακεδονίας και συμβάλλοντας έτσι σημαντικά στην ανάπτυξη του ελληνικού σοσιαλιστικού και εργατικού κινήματος μετά τους βαλκανικούς πολέμους και την προσάρτηση της Μακεδονίας στην Ελλάδα.

**Γ. Β. Λεονταρίτη, Το ελληνικό σοσιαλιστικό κίνημα κατά τον πρώτο παγκόσμιο πόλεμο.**

**Μτφ. Σ. Αντίοχος, εκδ. Εξάντας, 1978, σ.σ. 50 – 51**

**Β.2.** Με βάση το κείμενο της παρακάτω ιστορικής πηγής και τις γνώσεις σας από το σχολικό βιβλίο να παρουσιάσετε τις επιπτώσεις από τη σταφιδική κρίση.

**25 Μονάδες**

**Κείμενο**

Η κρίση της σταφιδικής οικονομίας συγκλόνισε την ελληνική κοινωνία κατά την τελευταία δεκαετία του 19ου αιώνα. Φαίνεται ότι η κρίση αυτή αποτέλεσε έναν αναγκαίο σταθμό στη διαδικασία ξεπεράσματος της αγρο-εμπορευματικής μορφής της ελληνικής κοινωνίας, προς τη θεμελίωση παραγωγικότερων και λιγότερο μεταπρατικών μορφών. Ο Βλάσης Γαβριηλίδης επισήμανε την αναγκαιότητα αυτού του ξεπεράσματος όταν με τη γνωστή του πληθωρικότητα κραύγαζε: «είναι ανάγκη να αποτάξωμεν την απαισίαν νωθρότητα ήτις μαλθακύνει ημάς υπό την σκιάν των σταφιδάμπελων ή υπό τας οροφάς των δημοσίων κτιρίων ». Και πραγματικά η σταφιδική κρίση κινητοποίησε τους αγρότες προς νέες κατευθύνσεις, πέρα από «την σκιάν των σταφιδάμπελων» και πιο συγκεκριμένα:

**α)** κοινωνικά κινήματα έκαναν την εμφάνισή τους στη δυτική Πελοπόννησο, πρώτα από όλα μεταξύ των σταφιδοπαραγωγών και από κει διαδόθηκαν και σε άλλους χώρους της ελληνικής κοινωνίας, **β)** η σταφιδική οικονομία εξασθένησε από τη μαζική μετανάστευση, η οποία εγκαινιάστηκε από την αρχή της δεκαετίας 1890 – 1900 προς την Αμερική και **γ)** σπουδαία ρεύματα εσωτερικής μεταναστεύσεως εκδηλώθηκαν κατά την ίδια περίοδο και οδήγησαν μεγάλο αριθμό εργατικών χεριών στα αναπτυσσόμενα αστικά κέντρα και ιδίως στην περιοχή Αθηνών – Πειραιώς.

**Ιστορία του Ελληνικού Έθνους, τόμος ΙΔ’**

**ΚΑΛΗ ΕΠΙΤΥΧΙΑ!**