***ΦΡΟΝΤΙΣΤΗΡΙΑ ΟΡΟΣΗΜΟ***

**ΕΞΕΤΑΣΕΙΣ ΠΡΟΣΟΜΟΙΩΣΗΣ**

**Γ΄ ΤΑΞΗΣ ΓΕΝΙΚΟΥ ΛΥΚΕΙΟΥ**

**ΣΑΒΒΑΤΟ 13 ΜΑΪΟΥ 2017**

**ΕΞΕΤΑΖΟΜΕΝΟ ΜΑΘΗΜΑ : ΝΕΟΕΛΛΗΝΙΚΗ ΓΛΩΣΣΑ**

Τα παιδιά μας…

Τα παιδιά μας είναι τέτοια που είναι, γιατί είμαστε αυτοί που είμαστε. Γέννημα και θρέμμα μας, αποτελούν συνέχειά μας, εικόνα και ομοίωσή μας – έως την ώρα που θα σταθούν στα δικά τους πόδια και θα αποκτήσουν την αυθυπαρξία τους. Αλλά και τότε, κάτι από εμάς έχει περάσει και κατακαθίσει μέσα τους: γιατί τον εαυτό του τον φτιάχνει ο νέος είτε μαζί μας είτε εναντίον μας, πάντως με τη σύμπραξη ή την αντίπραξή του προς τους ηλικιωμένους.

Αμείλικτοι στην αυστηρότητά μας, όταν κρίνουμε τα σημερινά νιάτα, δεν αναλογιζόμαστε πόσο υπεύθυνοι είμαστε για τα σφάλματά τους. Όχι πάντοτε ο καθένας μας χωριστά, αλλά οπωσδήποτε μαζί. Η γενεά η δική μας περνάει μια βαθιά ηθική κρίση. Τα ψεύδος, η υποκρισία και η διαφθορά την έχουν διαβρώσει. Παράλληλα, επιμένει να παίζει τον ήρωα και να κηρύττει στους νέους με στόμφο την πίστη, την ευπρέπεια, την αρετή. Έχει την αφέλεια να νομίζει ότι καθαρός καθώς είναι στην καρδιά ο νέος, θα συγκινηθεί από τα λόγια της και θα θεωρήσει ιερές και απαρασάλευτες τις υποθήκες της.

Οι νέοι όμως είναι πολύ πιο έξυπνοι και ιδιαίτεροι απ΄ ό,τι φαντάζεστε. Στην αρχή υπακούουν από σεβασμό, μας βλέπουν όχι όπως είμαστε, αλλά όπως εκείνοι μας έχουν σχηματίσει μέσα στην αγάπη και στην προσδοκία τους. Έπειτα, σιγά σιγά ή ξαφνικά, ανακαλύπτουν ότι αυτό που δείχναμε δεν ήταν το πρόσωπο αλλά το προσωπείο μας. Ότι την αρετή τη ζητούμε από τους άλλους, όχι από τον εαυτό μας, τον αυτοσεβασμό τον διδάσκουμε, δεν τον ασκούμε, υμνούμε την αλήθεια, αλλά ο νόμος μας είναι το ψεύδος. Πώς μπορεί πλέον να πιστεύει στις << αξίες>> τις οποίες εμείς τις προσδίδουμε; Δικές του δεν έχει ακόμη, δεν έχει ακόμη νομοθετήσει, έχει αποδεχτεί τις δικές μας. Πώς θα τους κατηγορήσουμε ότι τις περιφρονούν, όταν εμείς οι <<ώριμοι>>, οι <<στερεοί>>, οι <<σοβαροί>> δεν τις σεβόμαστε;

Ο νέος έχει ανάγκη από πρότυπα και πρότυπά του ως ένα βαθμό είμαστε εμείς, οι γονείς, οι δάσκαλοι, οι κυβερνήτες, οι λόγιοι, που τους ακούει και τους διαβάζει. Όταν τα πρότυπά του γκρεμιστούν και διαλυθούν μέσα στην ανυποληψία, κάτι βαθύ και μεγάλο μέσα του καταρρέει. Και επειδή πολύ λίγο γνωρίζει τον άνθρωπο και ακόμη λιγότερο μπορεί να εξηγήσει τις ανθρώπινες αδυναμίες και τα ανθρώπινα λάθη, ο κλονισμός που του δίνει η οδυνηρή διάψευση, η απογοήτευση και η αηδία, τον συντρίβει. Υπάρχουν βέβαια οι συνεσταλμένοι και οι άτολμοι νέοι. Αυτοί μηρυκάζουν κρυφά την πίκρα τους και μένουν στην τροχιά που τους έβαλαν. Άλλοι μέσα στην παραζάλη χάνουν τον έλεγχο και αφήνονται στον κατήφορο. Ευτυχώς που μερικοί κατορθώνουν και υπερνικούν , με θυσίες έστω, την κρίση. Είναι εκείνοι που θα μπορέσουν να ξανατοποθετήσουν πρόσωπα και πράγματα, όχι όπως τους έμαθαν να τα βάζουν ή όπως η προσδοκία τους τα ήθελε, αλλά σύμφωνα με τις πραγματικές τους διαστάσεις.

Δύσκολα φτάνουν σε αυτή τη λύση οι νέοι, εάν δεν καθοδηγηθούν με αγάπη, γνώση και ειλικρίνεια από τους μεγαλύτερους. Δεν ωφελεί να παίζουμε μπροστά τους θέατρο, γιατί τίποτα δεν αποστρέφονται περισσότερο από την υποκρισία. Ας το καταλάβουμε την αλήθεια ζητούν από εμάς, για να την τιμήσουν.

Ευάγγελος Παπανούτσος (Πρακτική φιλοσοφία)

Α1. Να συντάξετε την περίληψη του κειμένου (100-120 λέξεις)

(Μονάδες 25)

Β1. Να επαληθεύσετε ή να διαψεύσετε, σύμφωνα με το κείμενο τις παρακάτω διαπιστώσεις, γράφοντας στο τετράδιό σας, δίπλα στο γράμμα που αντιστοιχεί σε κάθε πρόταση τη λέξη ΣΩΣΤΟ ή ΛΑΘΟΣ

α . Τον εαυτό του ο νέος τον φτιάχνει μόνος του.

β . Οι μεγαλύτεροι δεν ευθύνονται για τα σφάλματα των νεότερων.

γ .Οι νέοι υπακούουν πάντα από σεβασμό.

δ . Όταν τα πρότυπα ¨ γκρεμίζονται¨ ακολουθούν τον κατήφορό τους και οι νέοι.

ε . Οι νέοι αποστρέφονται την υποκρισία.

( Μονάδες 10)

Β2α. Να εντοπίσετε τη δομή και τον τρόπο ανάπτυξης στην τέταρτη παράγραφο ( Ο νέος έχει ανάγκη…με τις πραγματικές διαστάσεις.)

(Μονάδες 2,5)

Β2β. Να σχολιάσετε τη χρήση των εισαγωγικών και των ερωτηματικών στην τρίτη παράγραφο.

(Μονάδες 2,5)

Β3. Να εντοπίσετε τον τρόπο και τα μέσα πειθούς στην τρίτη παράγραφο του κειμένου.

( Μονάδες 5)

Β4. Σε ποια κατηγορία γραμματειακού είδους θα κατατάσσατε το κείμενο( δοκίμιο, άρθρο, επιφυλλίδα) ; Να αιτιολογήσετε την απάντησή σας.

( Μονάδες 5)

Β5α. Να βρεθούν τα συνώνυμα των λέξεων:

Γέννημα(1η §)

Σύμπραξη (1η §)

Αμείλικτοι ( 2η §)

Ζητούμε ( 3η §)

Γνωρίζουμε ( 4η §)

( Μονάδες 5)

Β5β. Να βρεθούν τα αντώνυμα των λέξεων :

Αυστηρότητα ( 2η §)

Ψεύδος ( 2η §)

Κατηγορήσουμε ( 3η §)

Γνωρίζει ( 4η §)

Ωφελεί ( 5η §) (Μονάδες 5)

Γ. Σε μία συνάντηση γονέων, δασκάλων και μαθητών ο τελευταίος ομιλητής ολοκλήρωσε την τοποθέτησή του εκφράζοντας την ενόχληση και δυσκολία του να εξηγήσει την τόσο άγονη , κατά τη γνώμη του, έκφραση διαρκούς αμφισβήτησης από τους εφήβους. Ως νέος που παρακολουθήσατε την τοποθέτηση αυτή παίρνετε το λόγο και αναπτύσσετε στην ομιλία σας τις απόψεις σας για τα πιθανά αίτια που εξηγούν αυτή τη στάση των νέων, ειδικά σήμερα στην ελληνική κοινωνία. Ακόμη να υποδείξετε τον τρόπο προς τους μεγαλύτερους , ώστε να αποτελέσουν υγιή πρότυπα για τους νέους , ανοίγοντας μια γέφυρα επικοινωνίας ανάμεσα στους παρευρισκομένους.

( Μονάδες 40)